张维屏
三元里
三元里前声若雷，千众万众同时来。
因义生愤愤生勇，乡民合力强徒摧。
家室田庐须保卫，不待鼓声群作气，
妇女齐心亦健儿，犁锄在手皆兵器。
乡分远近旗斑斓，什队百队沿溪山。
众夷相视忽变色：“黑旗死仗难生还。”
夷兵所恃惟枪炮，人心合处天心到，
晴空骤雨忽倾盆，凶夷无所施其暴：
岂特火器无所施，夷足不惯行滑泥，
下者田塍苦踯躅，高者冈阜愁颠挤。
中有夷酋貌尤丑，象皮作甲裹身厚。
一戈已摏长狄喉，十日犹悬郅支首。
纷然欲遁无双翅，歼厥渠魁真易事。
不解何由巨网开，枯鱼竟得攸然逝。
魏绛和戎且解忧，风人慷慨赋同仇，
如何全盛金瓯日，却类金缯岁币谋。